“เจ๊ติ๋ม ทีวีพูล” เฮ! “ไทยทีวี” ชนะคดี ศาลฯสั่ง กสทช.คืนเงิน 1.5 พันลบ.
"เจ๊ติ๋ม ทีวีพูล" เฮ! "ไทยทีวี" ชนะคดี ศาลฯสั่ง กสทช.คืนเงิน 1.5 พันลบ.
13 มี.ค. 2561

สืบเนื่องจากก่อนหน้านี้ บริษัท ไทยทีวี จำกัด ได้ยื่นฟ้องคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) โดยระบุว่า กสทช.ไม่ได้ดำเนินการตามกฎหมายหรือแผนแม่บทและคำมั่นสัญญาที่ให้ไว้ในการเชิญชวนให้เข้าร่วมประมูลโทรทัศน์ในระบบดิจิทัล ซึ่งทางไทยทีวีได้ขอยกเลิกใบอนุญาตและเลิกประกอบกิจการไปแล้ว แต่กสทช.ได้มีคำสั่งเพิกถอนใบอนุญาตและเรียกให้บริษัทชำระค่าธรรมเนียมที่ค้างชำระ บริษัทจึงฟ้องขอให้เพิกถอนคำสั่งเพิกถอนใบอนุญาตให้ กสทช.คืนเงินค่าธรรมเนียมที่ชำระไปแล้ว ระงับการเรียกเก็บค่าธรรมเนียมงวดที่เหลือและเรียกค่าเสียหาย
ล่าสุดวันนี้ (13 มี.ค.61) ตุลาการศาลปกครองกลางอ่านคำพิพากษาในคดีในดังกล่าว โดยศาลฯ พิจารณาเห็นว่าเป็นข้อพิพาทในสัญญาทางปกครอง เมื่อพิจารณาจากคำให้การและคำแถลงของทั้งสองฝ่าย เห็นว่า กสทช.ไม่ได้ปฏิบัติตามสัญญาในการขยายโครงข่ายและการส่งเสริมกิจการทีวีดิจิทัลตามที่ระบุไว้ในหนังสือชี้ชวนผู้ประกอบการ ไทยทีวีจึงมีสิทธิบอกเลิกการให้บริการทีวีดิจิทัลได้
ส่วนการขอคืนหลักประกันทางการเงิน ศาลฯเห็นว่าหนังสือให้ยกเลิกการประกอบกิจการออกมาหลังกำหนดการชำระค่าธรรมเนียมใบอนุญาตงวดที่ 2 จึงให้ กสทช.คืนหนังสือสัญญาการชำระเงินที่ธนาคารกรุงเทพ จำกัด (มหาชน) หรือ BBL ออกไว้เป็นค่าธรรมเนียมใบอนุญาตงวด 3 และงวดถัดมา จำนวนประมาณ 1,500 ล้านบาท
อย่างไรก็ดี ศาลฯเห็นว่าการที่ไทยทีวีประสบปัญหาขาดทุนจนต้องบอกเลิกการให้บริการ เป็นการขาดทุนจากการดำเนินธุรกิจของตัวเอง ศาลฯจึงเห็นว่า กสทช.ไม่จำเป็นต้องจ่ายค่าเสียหายตามที่ไทยทีวีต้องการ
ทั้งนี้ ภายหลังการพิจารณา นายสมบัติ ลีลาพตะ ผู้อำนวยการสำนักกฏหมาย กสทช. เปิดเผยว่า จะอุทธรณ์คดีภายใน 30 วัน เนื่องจากเห็นว่าศาลฯยังไม่ได้นำข้อเท็จจริงบางส่วนมาพิจารณา อาทิ มีการกำหนดไว้ในหนังสือชี้ชวนผู้ประกอบการว่าการขยายโครงข่ายทีวีดิจิทัลในปีแรกจะมีความครอบคลุมเพียงใด และตามที่ศาลฯได้พิจารณาว่ากรมประชาสัมพันธ์ ซึ่งเป็นผู้ให้บริการโครงข่ายทีวีดิจิทัลมีการขยายโครงข่ายที่ล่าช้า แต่เมื่อพิจารณาข้อเท็จจริงผู้ฟ้องไม่ได้ใช้บริการโครงข่ายในการออกอากาศของกรมประชาสัมพันธ์
อนึ่ง นางสาวพันธุ์ทิพา ศกุณต์ไชย หรือที่รู้จักกันในนาม “เจ๊ติ๋ม ทีวีพูล” ประธานกรรมการ บริษัทไทยทีวี จำกัด เคยเป็นผู้รับสิทธิการออกอากาศ โทรทัศน์ภาคพื้นดินระบบดิจิทัล ทางช่องหมายเลข 17 (ไทยทีวี) และช่องหมายเลข 15 (โลกา)